《九日登龙山返舍独酌作》
明代·顾起纶

登高陟山阁，佳日授衣初。四壑俱摇落，极目情未舒。

岂有素心俱，俗驾阗郊墟。荡舟出泾口，悠然返敝庐。

采菊对樽酒，蔬食甘无鱼。拙养心所适，闭门十年余。

屏迹澹尘想，吾生惟晏如。秋风日瑟瑟，向夕增欷歔。

阳乌悄方至，寒蛩鸣已疏。物候疏经变，岁时良不居。

栖栖鲁中叟，徒劳问溺沮。处世苟无术，再咏耽师书。

作者简介：明常州府无锡人，字元言，一作字更生，号元言。由国子生累官郁林州同知。好读书，工书法。辑明诸家诗为《国雅》。又有《句漏集》、《赤城集》。